Sigurd Agersnap (SF), 2024-01-25:
Det er vi meget glade for.
Det er tiltrængt, at vi får taget den her debat op igen i Folketinget.
Det er jo en genfremsættelse af et SF-forslag fra 2017, men i og med at det ikke er blevet til virkelighed og der stadig væk er masser, man kan gøre, er det godt, at vi har debatten nu.
I 2014 brugte et amerikansk firma mere end 2 mia. kr. på at lægge et kabel mellem Chicago og New York.
Det var et højhastighedsinformationskabel på mere end 1.300 km, som de havde eneret til.
Det gjorde firmaet, fordi det kunne sænke den tid, det tog at sende informationer fra New York til Chicago, med 4 millisekunder – fra 17 millisekunder til 13 millisekunder.
Det var forskellen på at være dem, der kunne handle hurtigst på børsen, og dem, der kunne handle næsthurtigst eller tredjehurtigst på børsen, og det er en forskel på milliarder af kroner.
For det at kunne handle hurtigt mellem forskellige børser og sende information, som når børsen i New York, og så nå at placere en ordre i Chicago er der rigtig mange penge at tjene på.
Det er penge, som vel at mærke aldrig afspejles i realøkonomien, fordi det er meget, meget små handler, der foregår meget hurtigt, men som der er en stor økonomi i.
Der foregår et våbenkapløb i finanssektoren, og det har der gjort lige siden finanskrisen, formentlig også før, om at være hurtigst.
Det handler om en lille gevinst ved hver enkelt handel, som oftest er spekulativ, sådan som det er ved små bobler.
Det er det, det her handler om.
På den tid kan der tjenes gode penge.
Det er spekulation, og det har ikke noget med almindelig handel med aktier at gøre.
Det har ikke noget med investeringer i virksomheder at gøre.
Det har ikke noget med danskernes pensionsopsparinger at gøre, som heldigvis ikke foregår ved højfrekvente handler.
I EU er der forskellige estimater.
De ordrer, som håndteres på vores børser, er altså primært højfrekvente ordrer, der handles mellem computere i milliontedele af sekunder.
Det betyder ikke, at hele finanssektoren kun laver det her, eller at hele finanssektoren ikke bidrager til realøkonomien, men det betyder, at dem, der laver højfrekvente handler, ikke bidrager til realøkonomien, og det har kun den effekt, at det medvirker til oppustning af bobler.
Den Europæiske Centralbank har kigget på, hvad effekten af det her er for markederne, og de er nået frem til, at det gør markederne mere spekulative og mindre gennemsigtige, og derfor skader det det, man kalder markedslikviditeten, altså muligheden for at placere reelle handler på markederne.
Det er skadeligt for samfundet.
Samtidig er det selvfølgelig også skadeligt for samfundsøkonomien, at der bliver brugt så mange penge på at optimere højfrekvente handler med millisekunder.
Det er penge, der kunne være brugt langt bedre.
Hvad er der så af løsninger?
Det er helt oplagt, at Danmark skal tiltræde det forstærkede samarbejde i EU om at indføre en finansskat.
Det mener vi i SF at vi burde gøre i morgen for at komme ind i det rum og sidde med ved bordet og præge, hvad det er for nogle løsninger, der kan virke på tværs af Europa.
Vi kan så også forstå, at det vil regeringen ikke gøre.
Regeringen synes, at skattestoppet står i vejen.
Det er jeg uenig i, i hvert fald hvis man læser regeringsgrundlaget, men der kan jo foregå andre ting i en regering.
Hvad kunne man så gøre?
Ja, man kunne sige, at handler på børserne skulle ske en gang i sekundet.
I stedet for at man kan handle altid og hele tiden og kan gøre det i milliontedele af et sekund, så kunne man sige, at man nogle gange er nødt til at vente næsten et sekund på at placere sin handel.
Det ville fjerne den højfrekvente handel og stille aktørerne lige.
Det er ikke noget, der er en skat.
Det er ikke noget, der ville omvælte samfundsøkonomien, men det ville fjerne det her spekulative element.
Så SF støtter helhjertet, at vi går ind og indfører en skat.
Vi mener, at det er fair, at finanssektoren bidrager mere til samfundsøkonomien.
Vi støtter helhjertet, at man går ind i det forstærkede samarbejde, og så vil vi bare opfordre til, at regeringen, uagtet at man ikke vil det, kigger på de her problemer, anerkender, at der er problemer med højfrekvente handler, og begynder at tænke i løsninger og ikke bare forkaster forslaget.
Tak for ordet.